Title: Els panellets
Course: La Castanyada i Tots Sants (SECUNDÀRIA) - LA CULTURA POPULAR A L'ESCOLA. Les festes populars, materials digitals

Les rifes de panellets

Els panellets o migetes, tal com se’ls anomena en algunes comarques lleidatanes, és el dolç propi i característic de Tots Sants.

L’origen del consum de panellets per Tots Sants no és del tot clar. Poden ser un record d’antics àpats funeraris, per exemple l’antic costum que hi havia en alguns indrets de portar panets o panellets a l’església, on després de ser beneïts es consumien en comunitat. Potser són una reminiscència d’uns panets que s’oferien als difunts en celebracions i actes diversos, com ara en l’enterrament. En qualsevol cas, sembla bastant evident la influència, en la seva elaboració, dels típics dolços de la rebosteria magribina.

El que és cert, però, és que actualment forma part de la rebosteria típica catalana i el seu consum està totalment relacionat amb la celebració de la Castanyada.

La base dels panellets és l’ametlla, el sucre i el rovell d’ou. En els de qualitat inferior s’hi afegeix patata o moniato. A partir d’una pasta que s’elabora amb aquests ingredients, la creativitat popular i l’enginy dels pastissers han creat una gran varietat de panellets, cada un amb la seva particularitat. De tots, però, el panellet de pinyons continua essent el més conegut i consumit.

Antigament els panellets, sobretot en els pobles i cases de pagès, se solien fer a casa.

A Barcelona, Reus i en altres grans ciutats, fou costum durant molts anys organitzar una espècie de rifes de panellets, de fruita confitada i fins i tot de plates plenes de castanyes torrades. Aquest tipus de rifes s’organitzaven en cafès, però també en ateneus i societats recreatives. Es procurava que hi haguessin els plats sempre plens de panellets. D’aquesta manera la gent, acabada una rifa, s’engrescava en la següent. Més endavant, foren els mateixos pastissers els que s’animaren també a organitzar les seves pròpies rifes.

Aquesta bonica tradició s’ha perdut a pràcticament a totes les ciutats. Ara bé, a la ciutat de Reus, des de fa uns quants anys s’ha tornat a organitzar, amb força èxit i acceptació per part de la població. Sembla que últimament altres poblacions intenten recuperar aquest costum.