Title: Guia didàctica
Course: La Castanyada i Tots Sants (SECUNDÀRIA) - LA CULTURA POPULAR A L'ESCOLA. Les festes populars, materials digitals

En aquest bloc, tal com el seu títol ens indica, es pretén que l'alumnat conegui i descobreixi la relació de la castanyada amb la festa de Tots Sants i d'aquesta amb costums i creences relacionats amb el culte als morts. S'acaba introduint, pròpiament, la castanyada i una possible explicació de la seva popularització, relacionant-la amb un d'aquests costums del culte als morts.

La festa de Tots Sants i el Dia de Difunts
- El text pretén que l'alumnat conegui que els dies que se celebra la Castanyada també hi ha el costum de visitar els cementiris.

L'enquesta
- Es proposa, precisament, una enquesta destinada a verificar El costum de visitar el cementiri per Tots Sants / el Dia dels Difunts.

- L’objectiu de l’activitat pretén sobretot que l'alumnat verifiqui el grau d’incidència que té aquest costum.

- Tal com es planteja l’activitat, es pretén també que es treballi la recollida de dades, se sàpiga quantificar i classificar i finalment treure’n conclusions.

- Pel que fa als models de taules, s’ha intentat que siguin prou genèriques com per ser útils en molts contextos. Us pertoca, a vosaltres, fer-hi les modificacions corresponents, segons el context del vostre centre. És evident, per exemple, que en una zona amb un índex molt baix d’immigració possiblement caldrà modificar-les.

- Algunes orientacions a tenir en compte:

o L’activitat tal com es planteja porta cert temps. Si només ens interessa que els alumnes constatin que almenys una part de la població manté aquest costum i no el treball de buidat de dades, pot ser suficient proposar als alumnes que realitzin l’enquesta i destinar una part de la propera sessió a parlar-ne per veure què els han respost.

o En canvi, la realització de l’activitat plantejada d'aquesta manera pot facilitar que aparegui el tema de la mort i del dol com a element per reflexionar-hi.

El culte als morts
- El text vol fer conèixer que estem parlant d'unes festes amb uns orígens molt antics, amb arrels en les cultures romana i cèltica i el perquè de la seva cristianització.

Completa la informació
- Qüestionari que cerca que, a partir d'un text que fa referència a aquestes arrels paganes, l'alumnat confirmi la informació que havia rebut en el text anterior.

La popularització de la castanyada
- Activitat que, a partir de l'anàlisi d'un text, planteja un qüestionari que pretén que l'alumnat descobreixi que l'explicació més coneguda sobre la popularització de la Castanyada és una suposició. En canvi sí que sabem que a finals del segle XVIII la Castanyada era una tradició ben popular.

Altres propostes
- S'hi incorporen dues propostes, sense desenvolupar, que persegueixen que l'alumnat pugui constatar la presència del culte als morts en altres cultures. Les dues propostes són: Halloween - El día de los muertos i El culte als morts - Diversitat de cultures.