Title: Festa de primària?
Course: La Castanyada i Tots Sants (SECUNDÀRIA) - LA CULTURA POPULAR A L'ESCOLA. Les festes populars, materials digitals

Text per llegir i reflexionar sobre la festa

Una festa de l’escola de primària?

Quan s’acosten els últims dies del mes d’octubre, sobretot si sou alumnes que acabeu de començar primer d’ESO, en la majoria de centres de secundària trobareu a faltar, i fins i tot enyorareu, les activitats que, al voltant de la festa de la Castanyada, s’organitzaven a la vostra escola de primària. Si sou alumnes de segon, i sobretot de tercer o quart d’ESO, la Castanyada us queda com un record d’una etapa ja superada, en la qual les mestres i els mestres us en feien ser protagonistes, sovint d’una manera que ara la trobeu infantil i, tal volta, ridícula. Us queda, malgrat tot, la recança i el desencís de pensar que eren dies que trencàveu amb la monotonia de les classes. Aquestes activitats que ara se us proposen pretenen que conegueu l’origen i la història d’aquesta celebració, però també busquen que la Castanyada, des de diferents vessants, sigui coneguda, treballada i finalment celebrada i viscuda en el vostre centre, trencant amb aquest mite o malentès que fa que normalment sigui una festa que, a nivell escolar, l’associem amb l’etapa de l’educació primària.

Doneu una ullada al vídeo. De ben segur que a la majoria us portarà records de la vostra castanyada a l'escola de primària.

Notícia emesa per tvvandellós.