Title: Completa la informació
Course: La Castanyada i Tots Sants (SECUNDÀRIA) - LA CULTURA POPULAR A L'ESCOLA. Les festes populars, materials digitals

Llegeix atentament el text i contesta les preguntes.

" La nit de la festa de Samuhin era poblada de bruixes i esperits; els pobles de tradició anglesa encara celebren la Nit de Hallowe'en, una confusa expressió actual de l'antic All Hallow Even, 'Vespre de Tot el Sagrat', coincident amb la vigília de Tots Sants. Temps de sembra i de podriment de les llavors enterrades als solcs, temps de mort de la natura. Comencava l'any agrícola: s'emmagatzemava la collita, es netejava la casa i es presentaven ofrenes als difunts, els quals, balbs i famolencs, venien del fred i la foscor exteriors a escalfar-se a la llar de foc i confortar-se a taula. La cristianització de la diada sembla deguda a Odiló, abat de Cluny, i dels bisbes de les Gàl-Iies, país de fonda tradició cèltica, que ho feren cap a l'any 1000. La litúrgia cristiana celebrava tres misses i la gent devota hi resava les tres parts de rosari. Les campanes no paraven de tocar en tota la nit, perquè les ànimes que no havien assolit la pau en trobessin el camí.

Tanmateix, les nostres tradicions i els ritus relacionats amb els morts són influïts per les creences romanes sobre els lars, déus protectors de la casa, i per la litúrgia larària d'oferir-los flors, cera cremant, pa i vi, per apaivagar-Ios, bé que se celebrés en una altra data. A les Parentalia, dedicades als pares i als avantpassats difunts, que s'esqueien a la primeria de febrer, mes de la purificació, era prescrit de visitar els cementiris en processó portant gresols i candeles enceses -celebració de la qual deriva la nostra Candelera-; aleshores es guarnien les tombes amb flors, i s'hi deixava menjar i beure per als manes, els esperits dels avantpassats."
Cultura popular tradicional. Joan Soler Amigó

- Quina relació hi trobes entre la festa celta de Samuhin i la celebració cristiana del Dia de Difunts?

- Per què fou a les Gàl·lies, actual territori francès, on sembla que s'inicià la cristianització d'aquesta diada?

- La festa de Tots Sants, en canvi, està més relacionada amb creences romanes del culte als déus protectors de la casa i als manes, els esperits dels avantpassats. Quins costums de l'època dels romans, relacionats amb el culte als Sants i amb els Difunts, es mantenen actualment?

- La visita al cementiri que feien els romans s'esqueia en la mateixa època que l'actual Dia de Difunts?