Title: La castanyada a les ciutats
Course: La Castanyada i Tots Sants (SECUNDÀRIA) - LA CULTURA POPULAR A L'ESCOLA. Les festes populars, materials digitals

La castanyada a la ciutat

El costum de menjar castanyes acompanyades dels diferents tipus de dolços es va anar popularitzant. A les ciutats més grans sorgiren costums i tradicions noves, com ara l’aparició de les venedores de castanyes, les castanyeres, segurament pel fet que a ciutat no hi havia tantes facilitats per torrar-les.

Un altre costum, promogut per alguns cafès i societats recreatives, consisteix en les rifes de panellets, activitat que en molts casos anava acompanyada de programes musicals o balls, mentre s’obsequiava amb castanyes els clients que hi participaven. Activitats com les rifes de panellets representen l’inici d’un procés que tendeix a fer perdre el caire ritual que tenia la castanyada per convertir-la en una activitat més festiva. Progressivament, també els pastissers s’apunten a la tradició dels panellets, incorporant-hi la seva experiència i creativitat i contribuint, encara més, a la popularització del seu consum, tal com diu la dita: “Per Tots Sants, panellets i castanyes”.